करण जौहर ने पुरुषों को दुपट्टा पहनाया, कोट-धोती था भारत का पहला फ्यूजन स्टाइल
Latest 2023 Summer Trends By Taking Inspiration From The Stunning Ethnic Looks Of Bollywood Celebrities  गर्मी ने दस्तक दे दी है। आप सभी ने विंटर वियर को समेटकर पैक कर लिया होगा। आलमारी से समर वियर निकल चुके होंगे।
गर्मी ने दस्तक दे दी है। आप सभी ने विंटर वियर को समेटकर पैक कर लिया होगा। आलमारी से समर वियर निकल चुके होंगे। आप फैशन फ्रीक न होते हुए भी स्मार्ट ड्रेसिंग के तो कायल होंगे और वॉर्डरोब को नया रंग देने के लिए स्मार्ट ड्रेसेज और डिजाइन की तलाश में होंगे। इसके लिए 2023 के समर ट्रेंड्स पर आपकी नजर जरूर होगी। वहीं, कुछ लोग सेलेब्स के ड्रेसिंग स्टाइल को ध्यान से देख रहे होंगे। समर में टी शर्ट, शर्ट, टॉप, लॉन्ग ड्रेसेज जैसे अलग-अलग ऑप्शंस के बावजूद एथनिक वियर सभी की पंसद में शामिल रहेगा। महिलाओं के वॉर्डरोब में खास बदलाव देखने को मिलेगा। ऐसा इसलिए क्योंकि बॉलीवुड सेलेब्स के बीच एथनिक वियर पॉपलुर है।
सारा-जाहन्वी का एथनिक लुक पॉपुलर
स्टार किड में सारा अली खान और जाह्नवी कपूर पैपराजी की फेवरेट हैं। इंस्टाग्राम पर ये दोनों अक्सर अपने पहनावे को लेकर सुर्खियों में रहती हैं। जिम वियर हो, वेस्टर्न वियर हो या एथनिक ड्रेसेज…ये दोनों अपनी चॉइस से अपने चाहने वालों को अक्सर चौंका देती हैं। सारा न सिर्फ आम मौकों पर बल्कि एयरपोर्ट लुक में अक्सर एथनिक ड्रेस पहने दिखती हैं। फिल्म शूटिंग के दौरान वो जहां जाती हैं, अपनी मां अमृता सिंह के साथ लोकल मार्केट खंगालना नहीं भूलतीं। लोकल मार्केट से अक्सर ज्वेलरी, कपड़े और फुटवियर खरीदते समय सारा का वीडियो वायरल भी होता रहता है।
कटरीना और कियारा का इंडियन ड्रेसिंग स्टाइल वायरल
सारा कई बार नए ब्रान्ड के सूट में भी दिख जाती हैं। उनका ऐसा करना मिडिल क्लास से उनको कनेक्ट कर देता है। हाल ही में डिज्नी हॉट स्टार के एक चैट शो में वो अपनी दादी शर्मिला टैगोर के साथ दिखीं। इस शो में सारा व्हाइट एंड ब्लैक कलर का चिकनकारी कुर्ता-पैंट का सेट पहने दिख रही हैं। वहीं शादी के बाद कटरीना और कियारा का इंडियन ड्रेसिंग स्टाइल इंस्टा यूजर्स को खूब भाया। कई सोशल मीडिया इन्फ्लुएंसर ने उनके लुक को रिक्रिएयट तक किया।
समर के लिए एथनिक कंफर्टेबल और कूल भी
एक सिंपल सा सूट भी स्टाइलिश बन सकता है। बस आपको ड्रेस चुनते वक्त फ्रैबिक, रंग, कट जैसी बातों का खास ध्यान रखना होगा। जैसे, प्लाजो पैंट के साथ स्ट्रेट कुर्ता या ए-लाइन कुर्ता बेहतर लगता है। वहीं, सिगरेट या स्ट्रेट पैंट के साथ शॉर्ट कुर्ती हो या अनारकली दोनों खूब जंचते हैं। साथ ही, स्ट्रेट पैंट के साथ शॉर्ट कुर्ती फॉर्मल लुक के लिए भी परफेक्ट होती है। ड्रेस के सेलेक्शन के बाद उनके साथ पहने जाने वाली बाकी चीजों पर भी ध्यान देना होता है। जैसे एथिनक के साथ फुटवियर में जूती, कोल्हापुरी या प्लैट फुटवियर सुंदर लगते हैं। तो मौके के अनुसार फुटवियर का चुनाव करना चाहिए।
एथनिक ड्रेस में ईयररिंग, नेकपीस और ब्रेसलेट सब पहनना ठीक नहीं
नोएडा के सत्यम फैशन इंस्टीट्यूट की वाइस प्रिंसिपल डॉ. नीतू मल्होत्रा के मुताबिक, एथनिक ड्रेस के साथ ज्वेलरी की अहमियत बढ़ जाती है। ऐसे में उन्हें चुनते समय आपको थोड़ा स्ट्रिक्ट होना पड़ेगा। ज्वेलरी जैसे ईयररिंग, नेकपीस और ब्रेसलेट सब कुछ एक साथ पहन लेना सही फैसला नहीं होगा। सिंपल और स्मार्ट कुर्ती सिर्फ ईयररिंग के साथ पहनकर भी खूबसूरत दिखा जा सकता है। अगर ईयररिंग न पहनना चाहें तो सिर्फ लॉन्ग नेकपीस आपकी ड्रेसिंग को स्मार्ट लुक दे सकता है। हां एक बात और…कपड़ों को चुनते वक्त प्रिंट और रंगों को ध्यान में रखना जरूरी होता है। जैसे वाइट, पेस्टल, लाइट कलर, फ्लोर प्रिंट समर के लिए अच्छे माने जाते हैं।
पश्चिमी देशों तक पहुंचा इंडियन एथनिक स्टाइल बना मॉर्डन 
कुछ साल पहले तक भारतीय महिलाओं के पास सिर्फ एथनिक वियर ही एक ऑप्शन होता था। लेकिन अब ऐसा नहीं है। नोएडा के सत्यम फैशन इंस्टीट्यूट की वाइस प्रिंसिपल डॉ. नीतू मल्होत्रा कहती हैं- भारतीय एथनिक वियर के बदलाव में इंटरनेट की मुख्य भूमिका रही। जैसे ही लोगों के पास इसकी पहुंच हुई इंडियन ड्रेसिंग स्टाइल पश्चिमी देशों तक पहुंचा। फिर एथनिक के साथ एक्सपेरिमेंट शुरू हुए। जब इंडियन एथनिक स्टाइल के साथ वेस्टर्न डिजाइन मिक्स हुआ तो फ्यूजन वियर सामने आया। आसान भाषा में कहें तो फ्यूजन माने घालमेल; जब कोई भी दो चीजें मिलकर एक होती हैं तो उस प्रोसेस को फ्यूजन कहते हैं।
कोट के साथ धोती पहनने के साथ शुरू हुआ था फ्यूजन स्टाइल
वैसे सही मायने में फैशन में फ्यूजन की शुरुआत अंग्रेजों के जमाने में हो चुकी थी। जब ब्रिटिशर्स इंडिया पर राज कर रहे थे, उस वक्त कुछ भारतीय उनके के फैशन को फॉलो करने लगे। धोती के साथ कोट पहनने जैसे एक्सपीरिमेंट शुरू हुए। फ्यूजन शब्द तबसे ही चलन में आया। फिर इंटरनेट और ई-कॉर्मस के जरिए फ्यूजन वियर पॉपुलर हुआ। शुरुआत में फ्यूजन वियर खूब बिका। अभी इनकी सेल ज्यादा है। बिजनेस वेबसाइट TechnoPak का अनुमान है कि आज भी वुमन वियर सेगमेंट में 70% हिस्सेदारी एथनिक वियर की होती है।
ऑफिस वियर में शामिल होने की वजह से पॉपुलर हुआ एथनिक वियर
महिलाओं के बीच एथनिक वियर के पॉपुलर होने की सबसे बड़ी वजह इसका ऑफिस वियर में शामिल होना है। पहले एथनिक ड्रेसेज घर की पार्टी या सोशल फंक्शन जैसे कुछ खास मौकों पर ही पहनी जाती थी। लेकिन प्यूजन वियर के आने के बाद इसे फॉर्मल ड्रेसिंग की तरह लिया जाने लगा। हमारे देश की ज्यादातर महिला सीईओ ने ऑफिस वियर के लिए साड़ी को ही हमेशा चुना। अगर आपको एसबीआई बैंक की पहली महिला चेयरपर्सन अरुंधति भट्टाचार्य, नेशनल एक्सेंज स्टॉक की सीईओ चित्रा रामकृष्णन, जेपीमॉर्गन की सीईओ कल्पना मोरपारिया याद हों तो ये सभी महिलाएं डिजाइनर साड़ी नहीं बल्कि पारंपरिक साड़ी में ऑफिस जाती दिखती थीं। एथनिक वियर की पॉपुलैरिटी बढ़ाने में हमारी महिला नेताओं की भी मुख्य भूमिका रही है। उन्हें एथनिक वियर में देख उनके फॉलोअर्स उसे ट्रेंड को फॉलो करने की कोशिश करते हैं। वहीं जींस पर कुर्ता पहनने को पॉपुलर बनाने का श्रेय भारतीय महिला पत्रकारों और विश्वविद्यालय की छात्राओं को दिया जा सकता है।
एथनिक वियर आप पहनते हैं पर यह भी जान लीजिए कि ‘एथनिक’ शब्द कहां से आया। यह ग्रीक वर्ड ‘एथनोस’ से निकला है, जिसका मतलब 'राष्ट्र' या 'लोग' होता है। इस शब्द का इस्तेमाल विशिष्ट क्षेत्र के लोगों के लिए होता है जो एक जैसे या मिलते-जुलते रीति-रिवाजों को साझा करते हैं। 
ग्लोबल फैशन मार्केट पर एथनिक वियर का प्रभाव
फैशन डिजाइनर श्रुति संचेती कहती हैं, ग्लोबल फैशन मार्केट में एथनिक के बढ़ते प्रभाव के पीछे कई फैक्टर काम कर रहे हैं। कपड़े की हाई क्वालिटी, कम दाम और क्राफ्टमैनशिप (हस्तकला) इन्हें विदेशों में पॉपुलर बना रहा है। साथ ही ट्रेडिशनल ड्रेसेज का वेस्टर्न वियर के साथ मिक्स एंड मैच करने से फ्यूजन स्टाइल क्रिएट हुआ है। फिर से यहां ई-कॉर्मस का रोल शुरू हो जाता है। ग्लोबल मार्केट में एथनिक वियर की बढ़ती लोकप्रियता के पीछे फैशन के सारे फैक्टर्स का एकसाथ मिलकर काम करना है। छोटे, मीडियम और बड़े पैमाने के उद्यम ई-कॉमर्स प्लेटफॉर्म से जुड़कर दुनिया भर में इंडियन ट्रेडिशनल फैशन और एथनिक वियर को पॉपुलर बना रहे हैं।
भारतीय स्टाइल में दिलचस्पी दिखा रहे हैं विदेशी डिजाइनर
ग्लोबल फैशन डिजाइनर और ट्रेडर्स हमारे यहां से हाथ की कशीदाकारी वाली साड़ी, लहंगा-चोली, काफ्तान, पैंट के साथ स्ट्रेट कुर्ता, अंगरखा और डिजाइनर सलवार-कमीज खरीदने में सबसे अधिक दिलचस्पी रखते हैं। अभी के समय में सब्यसाची मुखर्जी, मनीष मल्होत्रा, रितु कुमार, तरुण तहिलियानी, रोहित बल जैसे भारतीय डिजाइनर्स का इंटरनेशनल फैशऩ वीक में शामिल होना भी एथनिक वियर को विदेशों में मशहूर करता रहा है।
फैब्रिक के कलर्स और कम्फर्ट विदेशियों को कर रहे आकर्षित
यूक्रेन के ओडेसा शहर की रहने वाली एना इस वक्त भारत में हैं। भारत से उनकी जान पहचान बचपन में फिल्मों के जरिए हुई। फिल्मों से वो जितना भारत को जानने लगीं उनका लगाव उतना ही बढ़ता गया। एना यूक्रेन में रहकर भारतीय कपड़े पहनना पंसद करती थीं। वो इंडिया में ज्यादातर समय कुर्ता और ट्राउजर में दिखती हैं। कपड़ों के लेकर उनका कहना कि उन्हें इंडियन एथनिक का फेमिनन फील और कंपर्ट इसकी तरफ अट्रैक्ट करता है।
अनारकली सूट के लिए जब प्रिंसेस डायना ने तोड़ा प्रोटोकॉल 
हाल ही में डिजाइनर रितु कुमार ने इंस्टाग्राम पर 20वीं सदी की फैशन आईकॉन प्रिंसेस डायना के बारे में लिखा कि कैसे शनैल, डियोर, गूची जैसे ब्रांड्स को पहनने वाली प्रिंसेस डायना भारतीय पहनावे के चक्कर में शाही प्रोटोकॉल तोड़कर साइकिल से उनके स्टोर पहुंचती थीं। रितु ने जो पिक्चर शेयर की है, उसमें डायना ब्लू रंग के अनारकली सूट में दिख रही हैं। साथ में इमरान खान और उनकी पूर्व पत्नी जेमिमा भी खड़ी हैं। जेमिमा ने भी रितु कुमार की डिजाइन की हुए भूरे रंग की अनारकली ड्रेस पहनी है। ऐसे ही समय-समय पर कई विदेशी सेलिब्रेटियों ने इंडियन एथनिक वियर को लेकर अपना प्यार जाहिर किया है। जैसे पॉप सिंगर बियॉन्से का अम्बानी के घर शादी में ब्लू लंहगा पहनना या फेसबुक फाउंडर मार्क जकरबर्ग का अपने पहले भारत दौरे पर कुर्ते-पाजामे में और उनकी पत्नी का ग्रीन साड़ी में दिखना। ये बताता है कि इंडियन एथनिक वियर कैसे दुनिया को अट्रैक्ट कर रहा है।
हमारे देश में एथनिक कपड़े का ब्रांडेड होना टीवी-फिल्मों की देन
पहले कपड़े साल में कुछ ही मौकों पर बनते थे। वो मौका होता था होली, दीवाली, ईद या जन्मदिन। वो कपड़े साल भर पहने जाएं इस हिसाब से बनवाए जाते थे। लेकिन जब टीवी-अखबारों के जरिए एक स्टेट का कल्चर राष्ट्रीय स्तर पर पॉपुलर हुआ तो त्योहारों पर एथनिक वियर पहनने का चलन भी बढ़ा।
इन तमाम पहलुओं पर श्रुति कहती हैं- एथिनक कपड़ों के ब्रांडेड होने के पीछे फिल्मों और टीवी-सीरियल्स का योगदान रहा है। ये सिर्फ हमारे ही समाज में नहीं हैं बल्कि ये वर्ल्डवाइड ट्रेंड है।
करण जौहर ने पुरुषों को कुर्ते-पायजामे के साथ दुपट्टा लेना सिखाया
बॉलीवुड में फैशन काफी फ्यूजन और ट्रेंड इंस्पायर रहा है। इसलिए लोग अपने चहेते स्टार को कॉपी करने लगते हैं। जैसे कि पहले कुर्ते ब्रांडेड नहीं होते थे। या इनमें बहुत वैरायटी नहीं थी। लेकिन करण जौहर की फिल्मों के पुरुष किरदारों ने ना सिर्फ तरह-तरह के कुर्ते पॉपुलर किए बल्कि हीरो का दुपट्टे के साथ कुर्ता पहनना पूरी ड्रेस को फॉर्मल बना गया। ठीक वैसे ही एकता कपूर के सीरियल्स ने देश की महिलाओं को खास मौकों पर पंरपरा के साथ त्योहारों को सेलिब्रेट करना सिखाया।
अब जाते-जाते आपको बता दें कि कपड़ों की ये दुनिया कितनी बड़ी है। इसका मार्केट किसी देश की इकनॉमी से बड़ा है तो फैशन वर्कर्स के आगे दुनिया भर की सेना कम पड़ जाए। 
पाकिस्तान के सालाना बजट से 13 गुना बड़ा कपड़े का बाजार
CAGR के मुताबिक, इस वक्त दुनिया भर में कपड़े का बाजार तकरीबन 600 बिलियन डॉलर यानी 50 लाख करोड़ रुपए का है। जो साल 2026 तक 843.13 बिलियन डॉलर यानी 70 लाख करोड़ रुपए तक पहुंच जाएगा। अब अगर इसकी तुलना पड़ोसी देश पाकिस्तान के सालाना बजट से करें तो ये बाजार इससे लगभग 13 गुना बड़ा है।
दुनिया भर के सैनिकों की तुलना में 11 गुना ज्यादा फैशन वर्कर्स
वर्ल्ड बैंक के मुताबिक अलग-अलग देशों में इस वक्त कुल 2 करोड़ 76 लाख एक्टिव सैनिक हैं। वहीं अगर फैशन इंडस्ट्री से जुड़े वर्कर्स की बात करें तो उनकी तादाद सैनिकों से 11 गुना ज्यादा है। ‘फाइबर टू फैशन’ की रिपोर्ट के मुताबिक, फिलहाल दुनिया भर के 30 करोड़ से अधिक लोग डायरेक्टली औऱ इनडायरेक्टली फैशन इंडस्ट्री के लिए काम कर रहे हैं।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सिलेक्ट करें।